ZVEZA EKOLOŠKIH GIBANJ SLOVENIJE-ZEG

Cesta krških žrtev 53, Krško

GSM: 064 253 580

Spletna stran: [www.zeg.si](http://www.zeg.si)

Številka: 6/24

Datum: 25.1.2024

Vlada R Slovenije

Ministrstvo za okolje, podnebje in energijo

Državni zbor RS, resorni odbor in poslanske skupine

Državni svet RS

Urad predsednice R Slovenije

Računsko sodišče RS

Varuh človekovih pravic RS

Mediji

ZADEVA : JAVNI PROTEST ZEG-a PROTI ENOSTRANSKI PROJEDRSKI KAMPANJI VLADE RS, GEN energije d.o.o. IN NEKATERIH ODVISNIH MEDIJEV

Nejedrska skupnost izraža začudenje nad januarsko jedrsko agitacijo. Najbolj udarna novica dneva je bila , po mnenju Dnevnika , dne 15. 1. 2024, podpora prebivalcev države jedrski energiji. Na naslovnici je Dnevnik objavil prispevek »Za zdaj je večina za gradnjo nove nuklearke«, na 3. strani nadaljevanje »Velika večina je za gradnjo nove nuklearke« in na 12. strani komentar »Duh (jedrskega) časa«. Nejedrska skupnost ne želi ugibati, ali je tokratna objava ankete o nameravani gradnji jedrske elektrarne namenjena ustvarjanju ali merjenju javnega mnenja. Verodostojnost ankete je odvisna od več dejavnikov, vključno z metodo, ki se uporablja za zbiranje podatkov, reprezentativnostjo vzorca in načinom, kako se anketa interpretira. Vsaka anketa je odvisna od načina, kako so vprašanja zastavljena. Če so vprašanja zasnovana na način, ki spodbuja določen odgovor, lahko to vpliva na rezultate ankete. Vseh teh podatkov nejedrska skupnost nima, zato ne more niti potrditi niti ovreči verjetnost predstavljenih rezultatov. Izraža pa začudenje glede odstopanja od dolgoletnih anket javnega mnenja, ki jih je vrsto let izvajal »*Center za raziskovanje javnega mnenja in množičnih komunikacij*« pri FSPN. Druga medijska novica za javnost , pa je današnja. Premier dr. Robert Golob se bo v torek sestal s predsednico republike dr. Natašo Pirc Musar, predsednico DZ RS mag. Urško Klakočar Zupančič, vsemi predsedniki parlamentarnih strank ter poslancema manjšin. Po naših podatkih - vsi enako misleči. Z njimi bo razpravljal o tem, kako zastaviti proces odločanja gradnje drugega bloka jedrske elektrarne Krško.

Minister za okolje, podnebje in energijo mag. Bojan Kumer pa pravilno ocenjuje, da je za razpis referenduma še prezgodaj, saj še ni na voljo vseh informacij o projektu. Prav tako je slovenski javnosti obljubil, da bo referendumska kampanja : neodvisna, strokovna , pravična in enakopravna za podpornike, kot tudi za nasprotnike JEK. Zveza ZEG ugotavlja , da je v Sloveniji ta čas do nasprotnikov JEK 2 politično uveljavljeno le :

* ni obljubljenega in napovedanega političnega in strokovnega dialoga ,
* večinska blokada v medijih ( žal smo del NVO, ki nima finančnih sredstev za plačevanje promocijskih člankov in oddaj ..).
* da na veliko večino sestankov in sej resornih odborov v DZ RS , vladnih služb ter ministrstev , kjer je govora o energetski politiki in gradnji gradnji JEK 2 - načrtno nismo vabljeni.

Po drugi strani pa izkazana jedrska naklonjenost ne preseneča, glede na dolgoletno kupovanje jedrski energiji prijaznega mnenja in nezakonito financiranje s strani jedrskih lobijev.

Jedrski strokovnjaki, lobisti in zagovorniki uglašeno trdijo, da nas lahko samo jedrska energija »razogljiči«, kar naj bi bilo dobro. Seveda to ni res. Lastnik jedrske elektrarne zapravlja veliko denarja (kakor je ugotovilo Računsko sodišče v mnenju s pridržkom: *Učinkovitost strateškega načrtovanja dolgoročnega izkoriščanja jedrske energije* …), da z njim ustvarja javno mnenje. Jedrsko zavajanje ustvarja tudi na »izobraževalni« način, saj med drugim bremeni najbolj ranljivo populacijo učencev nižjih razredov osnovnih šol z napačno informacijo o jedrski energiji v učnih listih. Ne nazadnje ustvarja jedrski energiji prijazno mnenje tudi z jedrsko rento lokalnemu prebivalstvu.

Zaskrbljeni smo, da so se že v začetku korupcijsko povsem izpostavljenemu projektu pridružile prav vse politične stranke, zastopane v Državnem zboru. Vzrok za slednje je intenzivno subvencioniranje propagande za jedrsko elektrarno . Ker se je velika večina evropskih držav odločila za opustitev jedrske energije, od slednje še ne odstopajo veliki investitorji, saj slutijo dobre zaslužke, če investirajo v politično zablodele države, kot sta Slovenija in Češka, članici EU, kar jim zagotavlja povrnitev investicij v spodletele jedrske projekte. Posledično navedeno pomeni, da bo Slovenija prisiljena prevzeti nasedle jedrske investicije in iz žepov svojih državljanov plačevati za njihov finančni, gospodarski, zdravstveni in ekološki polom. Ker je jedrska energija nezanesljiva in ogroža vse oblike življenja, morajo države uporabnice te energije prevzeti tveganja in stroške. Zato se nemoralni investitorji ne bojijo finančnega poloma.

Prebivalci Slovenije si zaslužimo celovito informacijo.

* Prvo, kar bi morali volivci vedeti, preden se odločijo, je cena nove nuklearke. Če bo stala 20 milijard € (pa bo verjetno precej dražja), bo to pomenilo približno 10.000 € za vsakega prebivalca Slovenije, tudi za otroke, starostnike in nezaposlene. Če bo 250.000 socialno ogroženih prebivalcev izvzetih, bo morala vsaka družina prispevati približno po 50.000 € za gradnjo nuklearke.
* Drugo, kar je zanimivo, je lastna cena elektrike iz predvidene jedrske elektrarne, najvišja možna. JEK2 ne bo pocenil elektrike, nasprotno, podražil jo bo. Še dražje bo, če bodo naložbo v novo jedrsko elektrarno prevzeli tujci.
* Tretje, ogromna naložba v tujo tehnologijo, opremo in gorivo bo ohromila vse razvojne naložbe v državi. Elektrika predstavlja le 20 % celotne potrebne energije, z velikansko naložbo v jedrske objekte bodo blokirane tudi vse druge energetske naložbe.
* Ne nazadnje, pod jedrsko elektrarno Krško je potencialno aktivna potresna prelomnica, poleti nizek vodostaj reke Save , zato je tveganje gradnje jedrskih objektov na izpostavljeni lokaciji največje.

Med vidnimi predstavniki nejedrske skupnosti je tudi Zveza ekoloških gibanj Slovenije-ZEG. Je nevladna okoljska organizacija, ki ima status društva v javnem interesu po ZVO, ima status stranskega udeleženca v javnem interesu za pripravo PVO pri gradnji suhega skladišča za visoko-radioaktivne odpadke, ima status stranskega udeleženca pri gradnji odlagališča nizko in srednje radioaktivnih odpadkov in ter status NVO za podaljšanje obratovanja NEK do leta 2043. Poleg tega je ZEG stalno aktivna pri pripravi pomembnih državnih dokumentov, kot so : NEPN, NPVO, ZVO in tudi pri aktualni *Resoluciji o dolgoročni miroljubni rabi jedrske energije v Sloveniji*.

Hkrati pa se zavedamo, da ni dovolj nasprotovati slabi rešitvi, temveč je treba ponuditi boljšo alternativo. ZEG ima vizijo trajnostnega razvoja Slovenije, brez fosilne in jedrske energije.

Celotna jedrska skupnost daje prevelik pomen jedrski energiji, kot da lahko le jedrska energija razbremeni slovensko energetiko. Ne, jedrska energija je preveč nepomembna, da bi bistveno zmanjšala ogljični odtis ali povečala energetsko neodvisnost. Ob napovedanem scenariju, da bodo jedrsko elektrarno financirali tujci in da daleč najdražja slovenska naložba ne bo stala davkoplačevalcev niti evra, se sprašujemo, v čigavem interesu bi bila nuklearka v tuji privatni lasti? Ob uvoženi tehnologiji, opremi in gorivu, celo ob tujem lastništvu, je majhna verjetnost, da bi imel tuj lastnik interes prodaje elektrike v Sloveniji po nizki ceni , kot to trdijo v referendumskem vprašanju v SDS. Torej lahko z novo nuklearko pričakujemo le, da bomo imeli v Sloveniji drago elektriko in radioaktivne jedrske odpadke, poleg jedrskega hazarda.

Potrebujemo referendum o energetski prihodnosti, ne le o gradnji jedrske elektrarne. Slišali smo že predlog, da bi bil jedrski referendum združen z letošnjimi evropskimi volitvami ?!. Je kaj upanja, da bodo volivci pred referendumom zelo dobro informirani, če imamo na eni strani organizirano jedrsko zavajanje in na drugi strani cenzuro nejedrske skupnosti? Jedrski zagovorniki sicer pravijo, da brez jedrske energije ne bomo dosegli okoljskih ciljev. Številke pa kažejo, da z jedrsko energijo sploh ne bomo dosegli okoljskih niti drugih ciljev.

Kdo je tisti, ki bo, po desetletjih jedrskega zavajanja, volivce dobro informiral? Mar hoče vlada volivce ponovno peljati žejne preko vode?

Prebivalci R Slovenije imamo pravico do poštenega referendumskega postopka. O prihodnji rabi jedrske energije in o morebitni izgradnji nove jedrske elektrarne se moramo državljani izreči na državnem referendumu, ki mora potekati na pošten način, na osnovi dopustne referendumske kampanje. Ne na hitro, brez ustreznega in celovitega informiranja volivcev, kakor si zdaj vlada želi.

Ekološki pozdrav !

Zveza ekoloških gibanj Slovenije-ZEG

 Karel Lipič , predsednik